Edificis e cars se’n van, e ath sòn lòc ve Fortunata quauquarren que coneish fòrça ben, era ròba de Maxi, penjada d’ua pèrga, era ròba sua en ua auta, damb ua cortina de percala peth dessús; dempús ve eth lhet, va arreconeishent tròç a tròç era sua cramba; e era votz de dòna Lupe ensordís era casa repotegant a Papitos pr’amor que, en apraiar es lampes, a vessat lèu tot eth minerau… e sòrt qu’ei de dia, que s’ei de nets e non i a lum, incendi segur.